b"\n_START_ARTICLE_\nBagdad\n_START_SECTION_\nGeografija\n_START_PARAGRAPH_\nMesto le\xc5\xbei na obse\xc5\xbeni aluvialni ravnici, ki jo razpolavlja reka Tigris. Mesto le\xc5\xbei na obeh bregovih reke. Predel na vzhodnem bregu se imenuje 'Risafa', predel na zahodnem bregu pa 'Karkh'. Mesto je zaradi lege na ravnici skoraj popolnoma ravno, kar je posledica poplavnega delovanja reke skozi zgodovino.\n_START_SECTION_\nPodnebje\n_START_PARAGRAPH_\nBagdad ima subtropsko pu\xc5\xa1\xc4\x8davsko podnebje po (K\xc3\xb6ppenovi klimatski klasifikaciji BWh) in je, ob upo\xc5\xa1tevanju najvi\xc5\xa1jih temperatur, eno najbolj vro\xc4\x8dih mest na svetu. Povpre\xc4\x8dna najvi\xc5\xa1ja poletna temperatura med junijem in avgustom je okoli 44 \xc2\xb0C, spremlja pa jo obilo son\xc4\x8dnega vremena. V tem \xc4\x8dasu je povpre\xc4\x8dno okoli \xc5\xa1est de\xc5\xbeevnih dni, ki pa prinesejo le okoli 1 do 2 mm padavin dnevno. Temperature, ki presegajo 50 \xc2\xb0C v senci niso redke, pa tudi no\xc4\x8dne temperature poleti redko padejo pod 24 \xc2\xb0C. Zra\xc4\x8dna vla\xc5\xbenost v mestu je nizka in le redko presega 10%. Nizka vla\xc5\xbenost je posledica bli\xc5\xbeine pu\xc5\xa1\xc4\x8dave ter velike oddaljenosti Bagdada od Perzijskega zaliva. V mestu so pogoste poletne pe\xc5\xa1\xc4\x8dene nevihte, ki obi\xc4\x8dajno pridejo iz zahodno le\xc5\xbee\xc4\x8de pu\xc5\xa1\xc4\x8dave. _NEWLINE_Pozimi je podnebje v mestu bolj znosno. Dnevi so topli, no\xc4\x8di pa so bolj spremenljive. Od decembra do februarja so najvi\xc5\xa1je povpre\xc4\x8dne temperature od 15,5 do 18,5 \xc2\xb0C. Najvi\xc5\xa1je zimske temperature se lahko povzpejo tudi nad 21 \xc2\xb0C. Jutranje zimske temperature so obi\xc4\x8dajno nizke. Januarske povpre\xc4\x8dne najni\xc5\xbeje temperature so okoli 3,8 \xc2\xb0C. Temperatura pade pod ledi\xc5\xa1\xc4\x8de le nekajkrat na leto. _NEWLINE_Padavine se v mestu pojavljajo skoraj izklju\xc4\x8dno v obdobju od novembra do marca. Obi\xc4\x8dajno v tem \xc4\x8dasu zapade med 338  in 37 mm padavin, povpre\xc4\x8dno pa okoli 150 mm. 11. januarja 2008 je Bagdad prvi\xc4\x8d v znani zgodovini do\xc5\xbeivel sne\xc5\xbene padavine."